Britannian pääministeri Theresa May aikoo nostaa vuodot esille tapaamisessaan Yhdysvaltain presidentin Donald Trumpin kanssa.

Britannian viranomaiset eivät aio enää jakaa Yhdysvalloille tietoa Manchesterin iskun tutkinnasta tietovuotojen takia. Asiasta kertoo Britannian yleisradioyhtiö BBC (siirryt toiseen palveluun).

Britannian viranomaisten mukaan Yhdysvaltojen viranomaiset ovat vuotaneet julkisuuteen tietoja iskun tutkinnasta. Brittiviranomaisten mukaan vuodot vaikeuttavat tutkintaa sekä vievät uhrien luottamuksen viranomaisiin.

Ensin amerikkalaismedioihin vuoti iskun päätekijäksi epäillyn Salman Abedin nimi, myöhemmin valokuvia tutkinnasta. Sanomalehti The New York Times julkaisi (siirryt toiseen palveluun)keskiviikkona kuvia iskussa käytetyn pommin jäämistä.

Pääministeri Theresa May aikoo nostaa asian esille, kun hän tapaa Yhdysvaltain presidentin Donald Trumpin sotilasliitto Naton kokouksessa tänään torstaina, kertoi uutistoimisto Reuters. May sanoi aikovansa tehdä selväksi, että maiden välisen tiedustelutietojen vaihdon on oltava turvallista.

Tutkinta on vielä kesken, uusia pidätyksiä tänään

Manchesterin suuralueen poliisi toivoo, että Yhdysvallat ja Britannia voivat palata takaisin normaaliin tietojenvaihtoon pian. BBC:n mukaan poliisissa ollaan kuitenkin nyt raivoissaan vuodoista.

Maanantain iskun tutkinta on vielä kesken. Britannian poliisi kertoi viimeksi torstaiaamuna pidättäneensä kaksi uutta epäiltyä. Poliisi on epäillyt, että iskussa käytetyn pommin tekijä saattaisi vielä olla vapaana.

Torstaina kerrottiin myös, että Abedi olisi vieraillut Dusseldorfin kaupungissa Saksassa hieman ennen iskua. Saksalaiset tiedusteluviranomaiset uskovat, että Abedi oli osa laajempaa terroristiverkostoa, kertoi Reuters.

Britannian ja Yhdysvaltojen tiedustelupalvelut tekevät hyvin läheistä yhteistyötä.

– Nämä suhteet mahdollistavat yhteistyön sekä arkaluontoisen tiedon jakamisen, jotta voimme nujertaa terrorismin sekä suojella kansalaisia kotona ja ulkomailla, Britannian terrorisminvastainen poliisi sanoi uutistoimisto AFP:n mukaan.